钦定古今图书集成/明伦汇编/官常典/第800卷 > 王叔果
## 钦定古今图书集成/明伦汇编/官常典/第800卷 > 王叔果

按《明外史》本传：“叔果字育德，永嘉人。父澈，举于乡，终
福建左参议。叔果举嘉靖中乡试。二十九年登进士
第。父丧，服除，授职方主事，历武选郎中。武选号猥杂，
叔果每注选，严加稽核，吏无敢奸。出为湖广右参议。
部内承天、德安二府，有睿宗陵寝，及郢、梁、岐三绝王
坟中，人藉修护名，岁耗以千计，叔果悉清裁之。缙绅”
谒显陵者，其夫廪皆责之。钟祥民困甚，为请于抚臣，
俾疏酌道里近远为朝谒，品节邮驿为苏。迁广东按
察副使。时方患倭，当事以叔果文吏，不任兵，请用为
文学官，遂归不复出。林居二十馀年，手未尝去书。覃
精六经、性理之学，象山、阳明尤所契。有《半山藏稿》二
十卷。